किसानों के साथ सरकार द्वारा किए गए समझौतों को लागू नहीं करने के विरोध में अखिल भारतीय किसान सभा 22 फरवरी को जयपुर में विधानसभा का घेराव करेगी। इसकी तैयारियों को लेकर किसान सभा के पदाधिकारियों ने मंगलवार को गांवों में जनसंपर्क किया और पीले चावल देकर अधिक से अधिक किसानों से जयपुर पहुंचने का आह्वान किया। किसान सभा के जिलाध्यक्ष, माकपा जिला सचिव भागीरथ यादव, तहसील अध्यक्ष देवाराम मांडिया, गजानंद स्वामी और नेमीचंद आदि किसान नेताओं ने डाकीपुरा, मालियों की ढाणी, दाउदसर, खानड़ी, तोलियासर, नूवा, सरदारपुरा, खाखोली, बड़ी बेरी, डाबड़ा, धनकोली, बांसा, निमोद और लादडिय़ा आदि गांवों में पीले चावल बांटे। वक्ताओं ने कहा कि किसान आंदोलन से डरी सरकार ने बजट में कुछ घोषणाएं की हैं। लेकिन जब तक समझौते को पूरी तरह से लागू नहीं किया जाएगा, किसान सभा का आंदोलन जारी रहेगा। उन्होंने कहा कि पूर्व विधायक अमराराम के नेतृत्व में 22 फरवरी को विधानसभा का घेराव किया जाएगा। उन्होंने बताया कि उनकी मांगे उचित है और सरकार को उसे मानना चाहिए।